Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита, Никола Димитровски со службена легитимација број 28-0003 и Снежана Михајловска со службена легитимација број 28-0008, изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа Охрид, со седиште на ул. 7 Ноември бр.282, застапуван од ВД Директорот Ајтен Мусли и со Записник ИП1 број 16-506 од 20.12.2023 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/21, 99/22, 236/22, 65/23) го донесе следното

**Р Е Ш Е Н И Е**

Се наредува на Ајтен Мусли, ВД Директор на ЈУ Меѓуопштински центар за социјална работа Охрид (во натамошниот текст: Центарот), за отстранување на констатираните недостатоци и неправилности во примената на Законот за социјалната заштита, Законот за семејството („Службен весник на Република Македонија” број 80/92, 09/96, 38/2004, 33/2006, 84/2008, 67/2010, 156/2010, 39/2012, 44/2012, 38/2014, 115/2014, 104/2015, 150/2015 и ,,Службен весник на РСМ,, бр.53/21, 199/23), подзаконските, општите, поединечните и другите акти донесени врз нивна основа, да ги преземе следните мерки во роковите и од страна на одговорното лице:

1. Центарот, во постапката по поднесено барање за регулирање на начинот на одржување на лични односи и непосредни контакти на малолетно дете со родителот со кој не живее, да ги презема сите потребни дејствија за правилно и целосно утврдување на фактичката состојба пред донесување на управен акт, односно да ги повикува родителите, да земе нивни писмени изјави на записник, да оствари комуникација со училиштето во кое детето посетува настава, да изврши непосреден увид во домот на подносителот на барањето, да спровде стручно методолошка работа со децата и имајќи ѓи предвид крајно нарушените односи и комуникација помеѓу родителите да ги упати тие самите или заедно со децата да посетат соодветно советувалиште, согласно член 79 и 85 од Законот за семејството.

**Рокот за извршување на изречената инспекциска мерка изнесува веднаш по приемот на решението и постојано**

2. Центарот, во случај кога постапува во повторена постапка, да ги почитува укажувањата на второстепениот орган, односно да презема дејствија за целосно и правилно утврдување на фактичката состојба пред донесување на управен акт, односно да преиспитува дали определената динамика на одржување на личните односи и непосредни контакти е во интерес на малолетните деца, да изврши стручно методолошка работа со малолетните деца, да ги процени потребите и интересите на малолетните деца, согласно член 14 став 1 од Законот за семјеството.

**Рокот за извршување на изречената инспекциска мерка изнесува веднаш по приемот на решението и постојано**

3. Центарот, во случај кога е донесено решение со кое е определена динамика на одржување на личните односи и непосредни контакти на малолетното дете со родителот со кој не живее, истото да го менува со донесување на управен акт, согласно член 14 став 3 од Законот за семејството.

**Рокот за извршување на изречената инспекциска мерка изнесува веднаш по приемот на решението и постојано**

4. Центарот, во постапката за одново уредување на начинот на одржување на личните односи и непосредни контакти на малолетното дете со родителот со кој не живее заради изменети околности, да одлучува врз основа на поднесено барање од родителот согласно член 79 став 3 од Законот за семејството.

**Рокот за извршување на изречената инспекциска мерка изнесува веднаш по приемот на решението и постојано**

 5. Раководното или друго овластено лице во установата за социјална заштита, е должен веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки , согласно член 334 став 4 од Законот.

 3. Жалбата изјавена против ова решение, не го одлага неговото извршување.

 **О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 3 од Законот за социјалната заштита, преку инспекторите за социјална заштита Никола Димитровски со службена легитимација број 28-0003 и Снежана Михајловска со службена легитимација број 28-0008, изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа Охрид, застапувано од ВД Директорот Ајтен Мусли и состави Записник ИП1 број 16-506 од 20.12.2023 година, во кој се констатирани недостатоци и неправилности во постапката за уредување на начинот на одржување на лични односи и непосредни контакти на малолетно дете Н.Н со родителот со кој не живее.

Жалбата не го задржува извршувањето на решението согласно член 340 став 2 од Законот.

 Врз основа на изнесеното се одлучи како во диспозитивот на ова решение

 **Правна поука:** против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-506 од 29.12.2023 година

 Инспектори за социјална заштита,

Никола Димитровски

Снежана Михајловска